ক্যানিং-এর একটি পুকুরে নাকি হানা দিয়েছে কুমির। সেই আতঙ্কে ভুগছে গোটা দক্ষিণ ২৪ পরগণার ক্যানিং থানার ৭ নম্বর গোলাবাড়ি গ্রামের বাসিন্দারা।
মঙ্গলবার দুপুরে এই গ্রামের বাসিন্দা সমতুল হালদারের পুকুরে একটি কুমিরকে ভেসে থাকতে দেখেন গ্রামের মানুষজন। মাছ ধরা থেকে শুরু করে, পুকুর পাড়ে কাপড় কাচা, বাসন মাজা বা আড্ডা দেওয়া, গ্রামের মানুষ এমনই বিভিন্ন কাজে পুকুরটি ব্যবহার করেন। আর তাই এই ঘটনাকে কেন্দ্র করে আতঙ্ক ছড়ায় এলাকায়। 

কুমির দেখতে শিশুদের ভিড়। নিজস্ব চিত্র 
অন্যদিকে, কুমির দেখতে মঙ্গলবার বিকেল থেকেই মানুষজন ভিড় করতে থাকেন পুকুর পাড়ে। কিন্তু আর কেউই তখন কুমিরটিকে দেখতে পাননি। মঙ্গলবার বিকেলেই বন দফতরকে খবর দেওয়া হলে বনকর্মীরা ঘটনাস্থলে আসেন। 
বুধবার সকাল থেকে কুমির ধরার জন্য পুকুরে জাল ফেলা হয়। শুধু তাই নয়, পুকুরে নেমেও কুমিরের খোঁজ চলে। কিন্তু বনদফতরের জালে ধরা পড়েনি কোনও কুমির। স্থানীয়দের অনুমান, পাশের মাতলা নদী থেকেই কুমিরটি কোনও ভাবে এই গ্রামের পুকুরে ঢুকে পড়ে। কুমিরটি ধরা না পড়লেও, গ্রামে কুমির ঢুকে পড়ার খবর ছড়ানোয় আতঙ্কে রয়েছেন গ্রামবাসীরা।